VENDIM
Nr. 266, datë 10.12.2024

MBI MIRATIMIN E DATËS SË FILLIMIT TË TREGTIMIT PËR TREGUN E ANKANDEVE BRENDA SË NJËJTËS DITË NË BURSËN SHQIPTARE TË ENERGJISË ELEKTRIKE

[bookmark: _GoBack]Në mbështetje të neneve 16, 18 pika 1, germat “a” dhe “dh”; 19, germa “a”, 57 dhe 98, të ligjit nr. 43/2015, “Për sektorin e energjisë elektrike”, të ndryshuar si dhe të nenit 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE), nr. 96, datë 17.6.2016; VKM-së nr. 519, datë 13.7.2016, “Për miratimin e modelit të tregut të energjisë elektrike”, të ndryshuar, si dhe të Rregullave të Tregut të Energjisë Elektrike, miratuar me vendimin e Bordit të ERE-s nr. 347, datë 27.12.2022, të ndryshuar; Bordi i ERE-s, në mbledhjen e tij të datës 10.12.2024, mbasi shqyrtoi relacionin me nr. 2393/3 prot., datë 6.12.2024, i përgatitur nga Drejtoritë Teknike “Mbi miratimin e datës së fillimit të tregtimit për tregun e ankandeve brenda së njëjtës ditë në Bursën Shqiptare të Energjisë Elektrike”,
konstatoi se:
- Me vendimin nr. 347, datë 27.12.2022, Bordi i ERE-s vendosi të miratojë Rregullat e Tregut të Energjisë Elektrike, ndërsa me vendimin e Bordit të ERE-s nr. 106, datë 23.3.2023, janë miratuar disa shtesa në rregullat e tregut të energjisë elektrike, konkretisht anekset nr. 1 deri në 7.
- ALPEX-i, me shkresën nr. 421 prot., datë 20.11.2024, protokolluar në ERE me nr. 2393/2 prot., datë 25.11.2024, ka paraqitur propozimin e saj mbi ditën e fillimit të tregtimit për Tregun e Ankandeve Brenda së Njëjtës Ditë në Bursën Shqiptare të Energjisë Elektrike (Ankandi CRIDA-1).
- ALPEX-i, në bashkëpunim me OST-në dhe KOSTT-në, ka përfunduar me sukses testet teknike të nevojshme për të garantuar funksionimin e Platformave të Tregtimit dhe integrimin e tyre: Testet FiT (Functionality Integration Test) për CRIDA-t, të kryera nga data 25.7.2024 deri më 9.8.2024, si dhe Testet SiT (Simulation Integration Test), të zhvilluara nga data 13.8.2024 deri më 21.8.2024. Përfundimi me sukses i këtyre testeve konfirmon gatishmërinë teknike të Platformave të Tregtimit, Klerimit dhe Skedulimit.
- ALPEX-i ka anëtarësuar 23 Anëtarë Burse për Zonën e Ofertimit të Shqipërisë dhe 12 Anëtarë Burse për Zonën e Ofertimit të Kosovës. Prej këtyre: 11 Anëtarë nga Zona e Ofertimit të Shqipërisë dhe 7 Anëtarë nga Zona e Ofertimit të Kosovës janë regjistruar për të marrë pjesë në Tregun e Ankandeve Brenda së Njëjtës Ditë.
- ALPEX-i ka trajnuar dhe certifikuar Agjentët Tregtarë dhe Agjentët Klerues, duke siguruar një funksionim normal dhe të qëndrueshëm të tregut.
- Platforma e Tregtimit (ETSS), Klerimit dhe Menaxhimit të Riskut (EMCS) është përgatitur dhe funksionon në përputhje të plotë me kërkesat e Rregullave të Tregut të Energjisë Elektrike, të miratuara me vendimin e Bordit të ERE-s. Kjo platformë mbështet integrimin dhe nisjen e Tregut të Ankandeve Brenda së Njëjtës Ditë për Zonën e Ofertimit të Shqipërisë.
- Rezulton se Drejtoritë Teknike dhe shoqëria “ALPEX” sh.a. kanë vlerësuar se kërkesat e nevojshme për fillimin e tregtimit në Tregun e Ankandeve Brenda së Njëjtës Ditë janë përmbushur dhe janë në përputhje me paragrafin K.1.3.1 të Rregullave të Tregut të Energjisë Elektrike - Kushtet e Përgjithshme, ku citohet: “E para Njësi Kohore e Tregut për qëllim të këtyre Rregullave të Tregut të Energjisë Elektrike do të fillojë në Kohën e Përcaktuar.”.
- Shoqëria “ALPEX” sh.a. ka propozuar që dita e fillimit të Tregtimit në Tregun e Ankandeve Brenda së Njëjtës Ditë të jetë Njësia Kohore e Tregut që i përket orës 00:00, të datës 12.12.2024, që i korrespondon Ankandit CRIDA-1.
- Për sa më sipër, shoqëria “ALPEX” sh.a. ka përmbushur të gjitha kërkesat për fillimin e operimit të Tregut të Ankandeve Brenda së Njëjtës Ditë, bazuar në gatishmërinë e platformave teknike, përfundimin me sukses të testeve të integrimit, trajnimin dhe certifikimin e agjentëve tregtarë, si dhe organizimin e workshop-eve për aftësimin e pjesëmarrësve të tregut.
Për gjithë sa më sipër, Bordi i ERE-s

VENDOSI:

1. Miratimin e Njësisë Kohore të Tregut që i përket orës 00:00, të datës 12.12.2024, si dita e fillimit të tregtimit në Tregun e Ankandeve Brenda së Njëjtës Ditë në Bursën Shqiptare të Energjisë Elektrike.
2. Shoqëria “ALPEX” sh.a. duhet të njoftojë ERE-n, anëtarët e Bursës Shqiptare të Energjisë, si dhe palët e interesuara mbi funksionimin e ankandit CRIDA-2, jo më vonë se 48 orë përpara fillimit të operimit të tij.
3. Drejtoria Juridike dhe Zgjidhjes së Mosmarrëveshjeve të njoftojë Bursën Shqiptare të Energjisë Elektrike – “ALPEX” sh.a., Ministrinë e Infrastrukturës dhe Energjisë dhe palët e tjera të interesit për vendimin e Bordit të ERE-s. 
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

